Na temelju članka 55. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15. – pročišćeni tekst, 2/18. i 3/18. – pročišćeni tekst, 4/20., 25/20., 3/21. i 4/21. – pročišćeni tekst), članka 3. Proračuna Koprivničko-križevačke županije za 2022. godinu i projekcije za 2023. i 2024. godinu („Službeni glasnik Koprivničko-križevačke županije“ broj 25/21.) i čl. 9 Odluke o izvršavanju Proračuna Koprivničko-križevačke županije („Službeni glasnik koprivničko-križevačke županije“ broj 25/21.) i Ugovora o poslovnoj suradnji u provedbi programa kreditiranja „Poduzetništvo mladih, žena i početnika“ i „Investicije privatnog sektora“, KLASA:302-02/19-01/24, URBOJ:2137/1-04/08-20-7 od 18.02.2020. godine, Župan Koprivničko-križevačke županije raspisuje

**JAVNI POZIV**

**za poduzetničke kredite po projektu**

**„OBRTNA SREDSTVA ZA MIKRO I MALE PODUZETNIKE“**

I.

Pozivaju se gospodarski subjekti (trgovačka društva, obrti, fizičke osobe koje samostalno obavljaju djelatnost, zadruge i ustanove) do 50 zaposlenih i sa sjedištem na području Koprivničko-križevačke županije (Županija), da dostave svoje kreditne zahtjeve za obrtna sredstva.

II.

Zainteresirani gospodarski subjekti svoje zahtjeve mogu realizirati u Podravskoj banci d.d., Privrednoj banci Zagreb d.d. i Zagrebačkoj banci d.d..

Ukupni kreditni potencijal Županije iznosi 30.000.000,00 kuna.

Županija će za odobrene kredite subvencionirati kamatnu stopu **u visini od 2,00% godišnje**, fiksno, za cijelo vrijeme trajanja kredita (razdoblje korištenja, počeka i otplate), za što su planirana sredstva u Proračunu Županije za 2022. godinu u u iznosu od 500.000,00 kuna.

Troškove zatezne kamate Županija ne subvencionira.

III.

Krediti se neće odobravati za ulaganja u slijedeće djelatnosti prema NKD-u 2007.:

* poslovanja nekretninama (NKD oznaka 68),
* djelatnosti kockanja i klađenja (NKD oznaka 92),
* financijske djelatnosti i djelatnosti osiguranja (NKD oznake: 64, 65 i 66),
* trgovanja ili proizvodnje robe vojne namjene, obrambenih proizvoda i nevojnih ubojitih sredstava,
* trgovine na veliko i malo (NKD oznake: 45, 46 i 47),
* djelatnosti povezane s proizvodnjom, preradom i stavljanjem na tržište duhana i duhanskih proizvoda
* u sektoru ribarstva i akvakulture kako je obuhvaćeno Uredbom (EU) br. 1379/2013.,
* u sektoru primarne proizvodnje poljoprivrednih proizvoda,
* ili je namijenjena uspostava i funkcioniranje distribucijske mreže u drugim državama članicama Europske unije i trećim zemljama ili je povezana s drugim tekućim troškovima povezanim s izvoznom djelatnošću.

IV.

Osnovni uvjeti po kojima se odobravaju krediti su:

IZNOS KREDITA

* maksimalni iznos 300.000,00 kuna,

NAMJENA KREDITA

* financiranje tekućeg poslovanja (npr. nabava sirovine, repromaterijala, poluproizvoda, sitnog inventara, podmirenje obveza prema dobavljačima, troškovi radne snage, opći troškovi tekućeg poslovanja),
* podmirenje kratkoročnih obveza prema financijskim institucijama, državi i drugih kratkoročnih obveza, isključujući povrat pozajmica vlasniku, povezanim osobama i ostalim trećim osobama, uz rok otplate do najviše 12 mjeseci,
* refundiranje vlastitih ulaganja korisnika kredita i refinanciranje postojećih kredita nije dozvoljeno.

ROK KORIŠTENJA, OTPLATE, POČEK I DINAMIKA OTPLATE

* period korištenja maksimalno 3 mjeseca
* otplata do 3 godine,
* poček maksimalno 12 mjeseci, uračunat u rok otplate,
* otplata glavnice: jednake mjesečne ili tromjesečne rate,
* otplata kamata: tromjesečno,

KAMATNA STOPA

* 3% fiksno,
* Županija sufinancira kamatu sa 2% tako da kamata za krajnjeg korisnika iznosi 1% godišnje, fiksno,

NAKNADE BANCI

* Podravska banka d.d.: 0,80% na iznos odobrenog kredita, jednokratno, minimalno 500,00 kuna,
* Privredna banka Zagreb d.d. i Zagrebačka banka d.d.: 0,50% na iznos odobrenog kredita, jednokratno, prije korištenja kredita,

INSTRUMENTI OSIGURANJA POVRATA KREDITA

* mjenica, zadužnica te ostali instrumenti osiguranja na zahtjev banke

V.

Prilikom podnošenja zahtjeva potrebno je priložiti slijedeću dokumentaciju:

* zahtjev za kredit, obrazac T 100096-Z,
* preslika Rješenja o upisu u Obrtni registar / Rješenja o upisu u Sudski registar,
* preslika Obavijesti o razvrstavanju poslovnog subjekta prema NKD-u 2007.,
* BON2 / SOL2 ne stariji od 30 dana od dana podnošenja zahtjeva,
* Potvrda Porezne uprave o stanju obveza prema državi / Potvrda Porezne uprave o obročnoj otplati poreznog duga, ne starija od 30 dana od dana podnošenja zahtjeva,
* godišnji financijski izvještaji za prethodne dvije godine poslovanja (Bilanca i račun dobiti i gubitka / Knjiga primitaka i izdataka i Popis dugotrajne imovine)
* obrazac JOPPD (stranica A i B),
* kratak opis namjene obrtnih sredstava sa odgovarajućom dokumentacijom (predračuni, ugovori, računi za obveze prema vjerovnicima i dr.),
* salda-konti dobavljača,
* Izjava o potporama,
* ostala dokumentacija prema potrebi i/ili na zahtjev Banke.

Prilikom analize kreditne sposobnosti Banka može tražiti dodatnu dokumentaciju.

VI.

Županija će osnovati Povjerenstvo za odabir poduzetničkih projekata (Povjerenstvo) koje donosi odluku o subvencioniranju kamatne stope sa 2%, dok konačnu odluku o zaključenju ugovora o kreditu donosi banka.

VII.

Temeljem Uredbe komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i Uredbe komisije (EU) 2020/972 od 02.07.2020 te Zakona o državnim potporama („Narodne novine“ broj 47/14. i 69/17.), gospodarskom subjektu / korisniku kredita biti će izdana Potvrda o dodijeljenoj potpori male vrijednosti (za subvencionirani dio kamatne stope) te će vrijednost iste biti unesena u Registar državnih potpora i potpora male vrijednosti.

Ova potpora ne isključuje ostvarivanje prava gospodarskog subjekta na dodjelu potpore male vrijednosti drugih davatelja, a čiji ukupni iznos ne prelazi 200.000,00 EUR-a u kunskoj protuvrijednosti, prema srednjem tečaju Hrvatske narodne banke na dan sklapanja ugovora o kreditu, u razdoblju od tri fiskalne godine.

VIII.

Županija i banka provode kontrolu namjenskog korištenja poduzetničkog kredita.

Županija će kontinuirano vršiti kontrolu aktivnosti i statusa gospodarskog subjekta / korisnika kredita, uvidom u baze podataka obrtnog i sudskog registra te Registra poreznih obveznika.

IX.

Zahtjev za kredit, zajedno s dokumentacijom navedenoj u točki V. ovog Javnog poziva podnose se na e-mail: pisarnica@kckzz.hr ili poštom na adresu:

Koprivničko-križevačka županija

Upravni odjel za gospodarstvo, komunalne djelatnosti i poljoprivredu, soba 61/II,

Antuna Nemčića 5,

48000 Koprivnica.

**Zahtjevi s nepotpunom dokumentacijom neće se razmatrati na Povjerenstvu.**

X.

Ovaj Javni poziv objavljuje se na Internet stranici Koprivničko-križevačke županije [www.kckzz.hr](http://www.kckzz.hr)/ (Javni pozivi) i u tjednom listu Podravski list.

Sve informacije možete dobiti u Upravnom odjelu za gospodarstvo, komunalne djelatnosti i poljoprivredu, soba 61/II, na telefon 658-235 ili na e-mail: jasna.sabolic@kckzz.hr.

**ŽUPAN**

**KOPRIVNIČKO-KRIŽEVAČKE ŽUPANIJE**

KLASA:302-01/22-01/­5

URBROJ:2137-04/08-22-1

Koprivnica, 15. ožujak 2022.

 **Ž U P A N :**

 **Darko Koren, ing. građ., v.r.**